Nolito

Manuel Agudo Durán eli Nolito (s. 15. lokakuuta 1986 Sanlúcar de Barrameda, Espanja) on espanjalainen uransa päättänyt jalkapalloilija. Hän oli pelipaikaltaan hyökkääjä tai laitalinkki.

Hänen lempinimensä Nolito tulee Manuel-nimestä käytetyn deminutiivin Ma-nolito päätteestä.

 Seurajoukkueura 
Nolito siirtyi kesällä 2008 Barcelonan organisaatioon, jossa hänet sijoitettiin seuran reservijoukkueeseen. Aikaisemmin urallaan hän oli edustanut Atlético Sanluqueñoa ja Écijaa.

Ensiesiintymisensä Barcelonan edustusjoukkueessa hän teki 3. lokakuuta 2010 ottelussa Mallorcaa vastaan. Hänet vaihdettiin kentälle ottelun 78. peliminuutilla loukkaantuneen Pedron tilalle. Toisen esiintymisensä edustusjoukkueessa hän teki 2. helmikuuta 2011 Copa del Reyn toisessa osaottelussa Almeríaa vastaan. Hän pelasi Barcelonan ykkösjoukkueessa kaikkiaan vain kaksi Primera Divisiónin ja kolme Copa del Reyn ottelua ennen kuin siirtyi vapaalla siirrolla Benficaan kesällä 2011.

Nolito pelasi Portugalin Primeira Ligassa kaudella 2011–2012 kaikkiaan 29 ottelua, joissa teki 11 maalia. Mestarien liigan karsinnoissa hän teki kolmessa ensimmäisessä ottelussaan maalin. Varsinaisessa Mestarien liigassa hän pelasi kahdeksassa ottelussa vaihtopelaajana ilman maaleja. Hän pelasi neljä ottelua, ei kuitenkaan finaalia, Benfican voittaessa Portugalin liigacupin. Seuraavalla kaudella Nolito pelasi Benficassa vain kuudessa liigaottelussa ja kolmessa Mestarien liigan ottelussa. Kevätkauden 2013 hän oli lainalla Granadassa tehden 17 Espanjan pääsarjaottelussa kolme maalia.

Nolito siirtyi 2,6 miljoonan euron siirtosummalla Primera Divisiónin Celta Vigoon kesällä 2013. Hän pelasi seurassa kolmen kauden aikana yhteensä 100 pääsarjaottelua, joissa teki 39 maalia. Kausikohtaiset maalimäärät olivat aikajärjestyksessä 14, 13 ja 12.

Kesällä 2016 Nolito siirtyi Manchester Cityyn 18 miljoonalla eurolla. Nolito pelasi kaudella 2016–2017 Manchester Cityssä 19 valioliigaottelua, joista yhdeksän avauskokoonpanossa, ja teki niissä neljä maalia. Nolito kertoi kesäkuussa 2017 vaikeuksistaan sopeutua elämään Englannissa ja ilmoitti haluavansa lähteä seurasta vain yhden kauden jälkeen.

Nolito siirtyi heinäkuussa 2017 Sevillaan kolmivuotisella sopimuksella. Siirtosummaksi uutisoitiin 10 miljoonaa euroa. Paluukaudellaan Espanjassa Nolito pelasi 30 Primera Divisiónin ottelua, joissa hän teki neljä maalia ja antoi viisi maalisyöttöä, sekä viisi Mestarien liigan ottelua. Kaudella 2018–2019 Nolito kärsi loukkaantumisista ja pelasi vain neljä sarjaottelua. Kaudella 2019–2020 hän pelasi 15 Primera Divisiónin ottelua, joissa hän teki kolme maalia.

Kesäkuussa 2020 Nolito palasi Celta Vigoon. Nolito pelasi Celtassa vuosina 2020–2022 75 Primera Divisiónin ottelua ja teki niissä 11 maalia. Toukokuussa 2022 Celta Vigo ilmoitti, ettei Nolito jatka seurassa enää seuraavalla kaudella.

Syyskuussa 2022 Nolito allekirjoitti kaksivuotisen sopimuksen Segunda División -seura UD Ibizan kanssa. Nolito purki sopimuksensa Ibizan kanssa vain yhden kauden jälkeen ja ilmoitti syyskuussa 2023 lopettavansa uransa.

 Maajoukkueura 
Nolito pelasi ensimmäisen ottelunsa Espanjan jalkapallomaajoukkueessa ystävyysottelussa Saksaa vastaan marraskuussa 2014. Ensimmäisen arvokilpailujen karsintaottelunsa hän pelasi EM-karsintaottelussa Luxemburgia vastaan lokakuussa 2015. Ensimmäiset kaksi maaottelumaaliaan hän teki ystävyysottelussa Bosnia ja Hertsegovinaa vastaan toukokuussa 2016. Ensimmäisen arvokilpailujen lopputurnauksen ottelunsa hän pelasi Tšekkiä vastaan EM-kilpailuissa 2016. Ensimmäisen arvokilpailumaalinsa hän teki seuraavassa ottelussa Turkkia vastaan. Hän pelasi kisoissa Espanjan kaikki neljä ottelua.

 Lähteet 

 Aiheesta muualla 
 Noliton esittely Futbolme-sivustolla 
 Noliton tilastot BDFutbol-sivustolla 

Luokka:Espanjalaiset jalkapalloilijat
Luokka:Vuonna 1986 syntyneet
Luokka:Elävät henkilöt